钦定古今图书集成/明伦汇编/官常典/第628卷 > 《送姜公实还汝阳同知是日饮饯至晓始别》
## 钦定古今图书集成/明伦汇编/官常典/第628卷 > 《送姜公实还汝阳同知是日饮饯至晓始别》

赵宗文

“酒醒江馆夜灯微，故旧殷勤不忍违。”孤棹近从沧海
发，一官独向汝阳归。云开远浦青山晓，霜落空江野
树稀。明日相思成两地，西风愁见塞鸿飞。

《汉书陈胜传》：“胜攻陈，陈守令皆不在，独与守丞战谯
门。”

《吾丘寿王传》：寿王复召为郎，会东郡盗贼起，拜为东
郡都尉。上以寿王为都尉，不复置太守。是时军旅数
发，年岁不熟，多盗贼。诏赐寿王玺书曰：“子在朕前之
时，知略辐辏，以为天下少双，海内寡二。及至连十馀
城之守，任四千石之重，职事并废，盗贼从横，甚不称
在前时，何也？”寿王谢罪，因言其状。后征入为光禄大夫。

《册府元龟》：“黄霸为河南太守丞。霸为人明察内敏，又
习文法，然温良有让，足知善御众。为丞，处议当于法
合人心，太守甚任之。”

《东观汉记》：光武议灵台所处，上谓桓谭曰：“吾欲谶决
之，何如？”谭默然良久，曰：“臣不读谶”，复极言谶之非经。
帝大怒，出为六安郡丞。意忽忽不乐，道病卒。

《后汉书刘平传》：“建武时，平举孝廉，拜济阴郡丞。太守
刘育甚重之，任以郡职，上书荐平。会平遭父丧，去官。”
《吴志孙权传》：“权领会稽太守，屯吴，使丞之郡，行文书
事。”

《北堂书钞》陆机表：“伏见司徒下谏议大夫张畅，当除
为豫章内史丞。畅才思清敏，志节贞励，秉心立操，早
有名誉。其年时旧比，多历郡守，惟畅凌迟末齿，而佐
下蕃，遂蹈碎浊，于畅名寔损。愚以为宜解举，试以近
县。”诏：“畅既为是人所称，便差代之。”

《南齐书裴昭明传》：“昭明，元徽中出为长沙郡丞，罢，刺
史王蕴谓之曰：‘卿清贫，必无还资。湘中人士有须一
礼之命者，我不爱也’。昭明曰：‘下官忝为邦佐，不能光
益上府，岂以鸿都之事，仰累清风’？”

《册府元龟》。梁江革为会稽郡丞，行府州事。郡境殷广，
辞讼日数百。革分判辩析，曾无疑滞。又为会稽郡丞，
行府州事。功必赏，过必罚，民安吏畏，百城震恐。
后魏辛祥为并州平北府司马，有白壁还兵乐道显
被诬为贼官属推处，咸以为然。祥曰：“道显面有悲色，
察狱以色，其此之谓乎！”苦执申之，月馀别获真贼。
北周陈孝意为雁门郡丞，发奸擿伏，动。若有神吏民
称之。

《隋书张须陁传》：须陁大业中为齐郡丞。会兴辽东之
役，百姓失业，又属岁饿，谷米踊贵，须陁将开仓赈给，
官属咸曰：“须待诏敕，不可擅与。”须陁曰：“今帝在远，遣
使往来，必淹岁序。百姓有倒悬之急，如待报至，当委
沟壑矣。吾若以此获罪，死无所恨。”先开仓而后上状。
帝知之而不责也。

《册府元龟》。王世充为江都郡丞。炀帝数幸江都，充善
候人主颜色，阿谀顺旨，每入言事，帝善之。又以郡丞
领江都宫监，乃雕饰池台，阴奏远方珍物，以媚于帝，
由是益昵之。及刘元进反，吴人朱燮、晋陵人管崇起
兵江南以应之，自称将军，拥众十馀万。炀帝遣将军
吐万绪、鱼俱罗讨之，不能克。充募江都万馀人，频击
破之。每有克捷，必归功于下。所获军实，皆推与士卒，
身无所受，由此人争为用，功最居多。齐郡贼帅孟让
自长山寇掠诸郡，至盱眙，有众十馀万。充以兵拒之，
而羸师示弱，保都梁山为五栅，相持不胜。后因其懈
弛，出兵奋击，大破之，乘胜尽灭贼。让乃以数十骑遁
去，斩首万人，六畜军资，莫不尽获。帝以充有将帅才
略，始遣领兵讨诸小盗，所向皆破之。

杨善会为清河郡丞。贼帅张金称以轻兵掠𠜍氏，善
会与平原通守杨元弘步骑数万众袭其不意。武贲
郎将王辩军亦至，金称释《𠜍氏》来援，因与辩战。辩不
利，善会选精锐五百赴之，所当皆靡，辩军复进。贼退
守本营，诸军各还。于时山东思乱，从盗如市，郡县微
弱，陷没相继，能抗贼者惟善会而已。前后七百馀阵，
未尝负败，每憾众寡悬殊，未能灭贼。会太仆杨义臣
讨金称，复为贼所败，退保临清，取善会之策，频与决
战，贼乃退走，乘胜遂破其营，尽俘其众，金称将数百
人遁逃。后归漳南，招集馀党，善会追捕斩之，传首行
在所。炀帝赐以尚方甲、弰弓剑，进拜清河通守。其年，
从杨义臣斩漳南贼高士达，传首江“都宫帝下诏褒
扬之士达所部将窦建德自号长乐王来攻信都临
清贼王安阻兵数千与建德相影响善会袭安斩之
唐吕子臧仕隋为南阳郡丞性刚直有干用讨击群
贼往往克胜诸郡多荒残南阳殷实子臧之力也。”
李袭志初仕隋历始安郡丞大业末江外盗贼尤甚
袭散家产召募得三千人，以守郡城。后闻江都之变，
人劝袭志曰：“公累叶冠族，久临鄙郡，蛮夷畏威，士民
悦服，虽曰隋臣，实我之君长。今江都篡逆，四海鼎沸，
主号者非止一人。公宜因此时据有岭表，则百越之
人皆拱手向化，追踪尉陀，亦千载一遇也。”袭志厉声
曰：“吾世树忠贞，见危受命。今虽江都陷没，而宗社犹
存，当与诸君戮力中原，共雪仇耻，岂可怙乱称兵，以
图不义！吾宁蹈忠而死，不为逆节而求生！尉陀愚鄙
无识，何足景慕！”于是欲斩劝者，从众议而止。

张允济举政尤异，迁高阳郡丞，统太守事，吏下畏悦。
贼帅王须拔攻郡，于是粮尽，吏食槐叶槁节，无叛者。
贞观初，累迁刑部侍郎。

武后尝谓狄仁杰曰：“安得一奇士用之？”仁杰曰：“荆州
长史张柬之虽老，宰相材也。”即召为洛州司马。他日
又求，仁杰曰：“臣尝荐张柬之，未用也。”后曰：“迁之矣。”曰：
“臣荐宰相而为司为，非用也。”

生而吾去邑非有恩旧何为来也。”对曰：“耆老为我言
学庐馆舍桥梁皆公所治意公为古人今幸亲见所
以来”景骏为留终日而去。

《合璧事类》：裴怀古、杜如晦、张柬之、陆象先、姚崇、贾敦
颐、苏瓌、魏元忠、张嘉贞并为长史，杨绾、李泌、韦安石、
李元纮、白居易、柳子厚皆为司马。

苏颋，开元中知益州长史事。前司马皇甫恂破库物
不新鲜不以进颋一切罢之。或谓颋：“公今在远，岂得
忤圣意？”颋曰：“明主不以私爱夺至公，岂以远近间易
忠臣节也。”竟奏罢之。

嗣曹王皋肃宗时为温州长史摄行州事时岁俭皋
擅发仓赈州人而上闻诏书嘉之。

《唐书李绅传》：“敬宗立，李逄吉谮，李绅尝不利于陛下，
乃贬绅端州司马。历康、封间，湍濑险涩，惟乘涨乃济。
康州有媪龙祠，旧传能致云雨，绅以书祷，俄而大涨。”
《宋史吕公孺传》：“公孺字稚卿，任为奉礼郎，赐进士出
身，判吏部南曹。占对详敏，仁宗以为可用。知泽、颍、庐、
常四州，提点福建、河北路刑狱，入为开封府推官。民”
鬻薪为盗所夺，逐之遭伤，尹包拯命笞盗。公孺曰：“盗
而伤主，法不止笞。”执不从，拯善其守。及使三司，而公
孺为判官，事皆咨决之。

《元史赵孟𫖯传》：“世祖时，孟𫖯自念久在上侧，必为人
所忌，力请补外。二十九年，出同知济南路总管府事。
时总管阙，孟𫖯独署府事，官事清简。”

《南昌郡乘》：万钢字仕坚，南昌人。洪武庚申应聪明正
直荐，高皇帝问曰：“天下何人快活？”诸选人对皆不称，
钢从容对曰：“‘畏法度的快活’。上曰：‘朕改一字，守法度
的快活’。”即授广平府同知，有惠政。凿石改道，石中有
文曰：“‘万钢改路南行’。人咸异之，广平民为之立祠。”
《广东通志》：“李汝舟，金谿人，永乐中以太学生同知南
雄”府。岁旱，巡行乡都，修筑陂池，民受其利。贫民鬻子
女，悉捐赀赎之。悯荒田赋为民累，疏豁六千馀石。
《献征录》。天顺间，蔡蒙为温州府同知。时闽括流寇聚
劫泰顺山中，据矿为乱，杀伤遍野。朝命中使来督官
兵剿贼，会大雪不可进，冻死甚众。议募民壮补伍，𢭏
贼巢穴。蒙请曰：“贼皆平民，谕以祸福，当免而戢矣。”毅
然请行，即深入贼窟，反复谕之，贼感悟，推其魁诣蒙
曰：“民等愚惑，冒于天诛，公赐我数千人得生路，敢不
遵？伏富就公前，请馀命复归，为太平民。”语罢，立解散
兵休而还。癸巳，浙西饥，上意有司不职，命工部侍郎
及某都御史继往绥抚，兼核属吏臧否。蒙闻命预规
画，积粟五万馀石备赈贷。二使至，大奖异，遂委蒙以
考察府吏，以至属邑官吏。于是注蒙绩为通省最，荐
之朝。

成化间，施奎调南安同知，刑威不用，专尚德化，不逾
年，人吏洽和。九载秩满，赴铨曹，力丐归老去任。数年
之后，所属耆老年八十以上数百人，连名状上府县，
移文浙籍，问其起居，称其“持身廉谨，莅政公勤，革弊
除奸，爱民如子。恳希回示，以慰黎庶”，其得民心如此。